《驯鹿歌》
清代·弘历

我闻方蓬海中央，仙人来往骑白鹿。然疑未审今见之，驯良迥异麇麛族。

际天巨浪浩茫茫，浮黍几粒排岛麓。其民太古复太古，穴为居室鱼衣服。

比来入化职贡皮，副以驯麋厥角曲。招之即来麾之去，锦鞍可据箱可服。

怪底秦宫呼作马，不然函谷曾乘犊。顶间疑挂七星符，雪毛皑皑两睛绿。

讵如豢鹤剪玉翎，还嗤逸𪊍饮霜镞。丹青昔漏右相图，牝牡今并飞龙牧。